Spandau Ballet

eta|Reunuigita Spandau Ballet koncerte en la "Berlin Fashion Week" en januaro 2010.
**Spandau Ballet** estis angla bando de novonda muziko formita en Islington, Londono, en 1979. Inspirita de la postpunka subkultura dancmuziko, ili aperis komence de la 1980-aj jaroj kiel loka bando por la publiko *Blitz Kids*, ludante "Eŭropan Dancmuzikon" kiel "The Applause". Ili iĝis unu el la plej sukcesaj grupoj de la epoko de Novromantikuloj de la Brita pop-muziko kaj estis parto de la Dua Brita Invado al Usono en la pintolisto *Billboard Top 40* en la 1980-aj jaroj, vendante 25 milionojn da ekzempleroj de albumoj kaj atingante 23 pintajn unuopaĵojn tutmonde. La bando havis ok pintajn sukcesojn en la brita listo de albumoj, inklude tri grandsukcesajn kompilaĵojn kaj albumon de re-registrita materialo. Iliaj muzikaj influoj gamas de punkroko kaj soulo ĝis Frank Sinatra kaj Tony Bennett.

La bandanaro klasike konsistis el Gary Kemp por gitaro, sintezilo kaj helpa kantisto, lia frato Martin Kemp por baso, kantisto Tony Hadley, saksofonisto Steve Norman kaj drumisto John Keeble. Gary Kemp estis ankaŭ la kantoverkisto de la bando. Ilia debuta unuopaĵo "To Cut a Long Story Short" atingis la kvinan lokon en la pintolisto de Britio en 1980. Ĝi estis la unua el dek unuopaĵoj en la pintolisto de dek plej sukcesaj de Britio. La bando pintis en populareco en 1983 per la albumo "True", kies titolkanto atingis la unuan lokon en Britio kaj la pintan kvinopon en Usono. En 2011, ĝi ricevis premion BMI kiel unu el la plej luditaj kantoj en la usona historio per kvar milionoj da elsendoj. En 1984, ili ricevis premion Brit pro teknika elstareco, kaj estis la unuaj al kiuj alvenis Bob Geldof por formi la originan bandanaron de "Band Aid". En 1985, ili partoprenis en la bonfara koncerto de Live Aid en la stadiono Wembley.

En 1990, la bando ludis sian lastan koncertan spektaklon antaŭ 19-jara foresto. En 1999, Hadley, Norman kaj Keeble lanĉis malsukcesan proceson en tribunalo kontraŭ Gary Kemp kaj Reformation Publishing pro kunhavo de la rajtoj por la kantoverkado. Spandau Ballet re-formiĝis en 2009 por *The Reformation Tour*, nome tutmonda turneo de la “plej grandaj sukcesoj”. En 2014, ilia dokumenta filmo, *Soul Boys of the Western World*, estis tutmonde premierita en la Kinofestivalo SXSW en Austin, Teksaso. Ĝi estis oficiale prezentita en kinofestivaloj de Romo, Gento kaj Novjorko kaj estis premierita en Eŭropo en la Royal Albert Hall, Londono.

En 2017, Hadley anoncis sian foriron el Spandau Ballet. Unu jaron poste, la bando anoncis la kantiston kaj aktoron Ross William Wild kiel ilia nova frontulo por serio de koncertoj en Eŭropo kaj unu apartan spektaklon en la Hammersmith Apollo en Londono. Subite en majo 2019, Wild anoncis, ke li lasis la bandon “por sekvi mian propran muzikon per mia bando Mercutio”, dum la basisto de Spandau, Martin Kemp, konfirmis, ke ne estas pluaj planoj por pliaj turneoj de Spandau.

## Diskaro 
* Journeys to Glory (1981)
* Diamond (1982)
* True (1983)
* Parade (1984)
* Through the Barricades (1986)
* Heart Like a Sky (1989)
* Once More (2009)

## Notoj 
Kategorio:Britaj muzikaj grupoj
Kategorio:Elektronika muziko
Kategorio:Muzikaj grupoj fonditaj en 1979